Γιέρινγκ

Το **Γιέρινγκ** (δαν. *Hjørring*) είναι πόλη της βόρειας Δανίας, στη Νήσο Βόρειας Γιουτλάνδης (Φεντσύσελ-Τυ). Είναι η έδρα του ομώνυμου δήμου, στην Περιφέρεια Βόρειας Γιουτλάνδης. Ο πληθυσμός του στην απογραφή το 2024 ήταν 25.951 κάτοικοι, ενώ ο πληθυσμός του δήμου ήταν 63.544 κάτοικοι. Το Γιέρινγκ είναι μία από τις παλαιότερες πόλεις της Δανίας, σε κεντρική θέση της περιοχής της.

## Ιστορία
Αρχαιολογικές ανακαλύψεις δείχνουν ότι η τοποθεσία της πόλεως ήταν ανθρώπινη κατοικία ήδη το 8000 π.Χ., αλλά δεν μπορεί να προσδιορισθεί το πότε υπήρξε μόνιμος καταυλισμός. Είναι αναμφισβήτητο ότι ήταν η παλαιότερη πόλη της Νήσου Βόρειας Γιουτλάνδης που απέκτησε το δικαίωμα να έχει αγορά (παζάρι), το έτος 1243 (με διάταγμα του βασιλιά Ερρίκου Δ΄ της Δανίας), και παρέμεινε σημαντική σε όλη τη διάρκεια του Μεσαίωνα. Ήδη από το 1147-1150 παράγονταν νομίσματα στην πόλη. Η ονομασία *Heringa* (λατινική μορφή της ονομασίας του οικισμού) υπάρχει σε λεπτό χρυσό μετάλλιο («φλουρί») που ανακαλύφθηκε. Η συνέλευση του *syssel* (μονάδα διοικητικής αυτοδιοικήσεως στη Σκανδιναβία της εποχής) της Βόρειας Γιουτλάνδης συνερχόταν στο Γιέρινγκ.

Από τον πρώιμο Μεσαίωνα υπήρχαν ήδη τρεις χριστιανικοί ναοί στην πόλη: του Αγίου Ιωάννη (Χανς), του Αγίου Όλαφ και της Αγίας Αικατερίνης. Το δικαίωμα του παζαριού ανανεώθηκε με άλλα διατάγματα και μετά τον Μεσαίωνα, με το διάταγμα του 1505 να δίνει μια εικόνα για την έκταση της πόλεως: ο μεσαιωνικός οικισμός ήταν ακόμα επικεντρωμένος γύρω από τους τρεις ναούς, πάνω σε έναν λοφίσκο. Τον 16ο αιώνα ωστόσο το Γιέρινγκ άρχισε να παρακμάζει. Οι συνελεύσεις του *Sysselting* σταμάτησαν τη δεκαετία του 1520. Ο λεγόμενος «Πόλεμος του Κόμη», ένας πόλεμος διαδοχής που μαινόταν στη Δανία από το 1534 μέχρι το 1536 ήταν δυσμενής για το Γιέρινγκ, καθώς υπεχρέωσε τους κατοίκους να πληρώνουν υπέρογκα λύτρα και αποζημιώσεις. Επί του πολέμου αυτού ήλθε για πρώτη φορά και το κίνημα της θρησκευτικής Μεταρρυθμίσεως στη χώρα, που οδήγησε τα γειτονικά στην πόλη πλούσια μοναστήρια (το Αββαείο του Μπέργκλουμ και τη Μονή του Vrejlev) στην εξαφάνιση, γεγονός που αναμφίβολα θα είχε οικονομικές συνέπειες για το Γιέρινγκ. Περί το 1570 μια φοβερή πυρκαγιά έκαψε μέρος της πόλεως. Ακόμα χειρότερο γεγονός ήταν η επιδημία της πανούκλας το 1602, ενώ κατά τον Τριακονταετή Πόλεμο η πόλη φιλοξένησε αυτοκρατορικά στρατεύματα το 1627-1629. Το 1644, κατά τον Πόλεμο Τόρστενσον, η πόλη καταλήφθηκε από σουηδικά στρατεύματα. Το 1647 ξέσπασε μία ακόμα καταστρεπτική πυρκαγιά, που έκαψε 17 αγροκτήματα, ενώ το 1657-1658, κατά τον Β΄ Βόρειο Πόλεμο, η πόλη καταλήφθηκε και πάλι από εχθρικά στρατεύματα, που άφησαν τον πληθυσμό της σχεδόν ημιθανή από την πείνα.

Η οικονομική ανάπτυξη έπρεπε πλέον να περιμένει την εκβιομηχάνιση των μέσων του 19ου αιώνα. Μέχρι το 1900 ο πληθυσμός του Γιέρινγκ είχε τετραπλασιασθεί. Το οδικό δίκτυο επεκτάθηκε και στις 15 Αυγούστου 1871 άρχισε να λειτουργεί η πρώτη σιδηροδρομική γραμμή που εξυπηρέτησε το εμπόριο της πόλεως, η γραμμή Βεντσύσελ μεταξύ Άλμποργκ και Φρέντρικσχάβν. Εμφανίσθηκαν χυτήρια σιδήρου και μηχανουργεία, μαζί με υφαντουργεία και βιοτεχνίες ενδυμάτων. Το 1883 άνοιξε η ζυθοποιία Vendia, το 1890 ένα καπνεργοστάσιο, και το 1896 η πρώτη εγκατάσταση παραγωγής ηλεκτρικής ενέργειας.

Μετά τον Β΄ Παγκόσμιο Πόλεμο η αύξηση πληθυσμού του Γιέρινγκ συνεχίσθηκε. Μετά το 1970 άρχισε να αναπτύσσεται μια μεγάλη βιομηχανική ζώνη στα ανατολικά της πόλεως, που περιλαμβάνει κυρίως μεταλλουργικά εργοστάσια. Με τα εγκαίνια του Αυτοκινητόδρομου Γιέρινγκ-Μπρέντερσλεβ το 2002, η πόλη συνδέθηκε με το ευρωπαϊκό δίκτυο αυτοκινητόδρομων.

## Αξιοσημείωτα πρόσωπα από την πόλη

* Χανς Γκραμ (1685-1748), ιστορικός και ακαδημαϊκός
* Ανν Ελεονόρα Γιέργκενσεν (γενν. 1965), ηθοποιός
* Βίκτορ Γιέργκενσεν (1924-2001), πυγμάχος, «χάλκινος» Ολυμπιονίκης το 1952 
* Μόουνς Κρόου (γενν. 1963), ποδοσφαιριστής (τερματοφύλακας)
* Έλεν Οσίερ (1890-1962), ξιφομάχος, χρυσό μετάλλιο στους Ολυμπιακούς Αγώνες του 1924
* Χάνε-Βίμπεκε Χολστ (γενν. 1959), συγγραφέας και δημοσιογράφος

## «Αδελφές» πόλεις
Το Γιέρινγκ είναι «αδελφοποιημένο» με τις εξής πόλεις (και ένα χωριό):

* Τσανγκτσούν της Κίνας
* Κέραβα της Φινλανδίας
* Κρίστιανσαντ της Νορβηγίας
* Ρέικιανεσπαϊρ της Ισλανδίας
* Ρούναβικ των Νήσων Φερόες
* Τρόλεταν της Σουηδίας

## Παραπομπές


## Εξωτερικοί σύνδεσμοι
* 
* 

Κατηγορία:Πόλεις της Δανίας